Diari Oficial de la Generalitat Valenciana


Sumari del DOGV 9732, del 24-11-2023 (2023/11943)

RESOLUCIÓ de 8 de novembre de 2023, del director general de Relacions amb les Corts, de la Presidència de la Generalitat, per la qual es publica el conveni de col·laboració subscrit entre l'Agència Valenciana de Seguretat i Resposta a les Emergències i el Consorci per al Servei de Prevenció, Extinció d'Incendis i Salvament de la província de València per a l'encàrrec de gestió dels mitjans del servei de bombers forestals a la província de València. Exercici 2023.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9732

Data del DOGV
:   24-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11227


Data del document
:   08-11-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 8 de novembre de 2023, del director general de Relacions amb les Corts, de la Presidència de la Generalitat, per la qual es publica el conveni de col·laboració subscrit entre l'Agència Valenciana de Seguretat i Resposta a les Emergències i el Consorci per al Servei de Prevenció, Extinció d'Incendis i Salvament de la província de València per a l'encàrrec de gestió dels mitjans del servei de bombers forestals a la província de València. Exercici 2023. [2023/11281]  
  
  
La Generalitat Valenciana, a través de l'Agència Valenciana de Seguretat i Resposta a les Emergències i el Consorci per al Servei de Prevenció, Extinció d'Incendis, de Salvament i Protecció Civil de la província de València, ha subscrit, prèvia tramitació reglamentària, els dies 4 d'octubre i 29 de setembre de 2023, respectivament, el conveni de col·laboració per a l'encàrrec de gestió dels mitjans del servei de bombers forestals a la província de València. Exercici 2023, per la qual cosa, d'acord amb el que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 6 de novembre de 2023 i número 1060/2023, és procedent la publicació en el Diari Oficial de la Generalitat Valenciana d'este conveni, que figura annex a esta resolució.  
  
València, 8 de novembre de 2023.- El director general de Relacions amb les Corts: Jorge Bellver Casaña.  
  
  
Conveni de col·laboració realitzat entre l'Agència Valenciana de Seguretat i Resposta a les Emergències i el Consorci per al Servei de Prevenció, Extinció d'Incendis i Salvament de la província de València per a l'encàrrec de gestió dels mitjans del servei de bombers forestals a la província de València. Exercici 2023.  
  
  
València, en la data de signatura.  
  
Reunits  
Per una part, Elisa María Núñez Sánchez, consellera de Justícia i Interior de la Generalitat, nomenada pel Decret 11/2023, de 19 de juliol, del president de la Generalitat, pel qual nomena les persones titulars de les vicepresidències i de les conselleries, i presidenta de l'Agència Valenciana de Seguretat i Resposta a les Emergències (d'ara en avant, l'Agència o l'AVSRE), que actua en nom i representació d'esta, d'acord amb el que establix l'article 11.1.b de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, modificada per la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, per la qual s'atribuïx a la persona titular de la Presidència de l'AVSRE la signatura de convenis en matèries que siguen competència de l'Agència, i autoritzat el conveni per l'Acord del Consell de la Generalitat de 12 de setembre de 2023.  
  
I, per una altra, Avelino Mascarell Peiró, president delegat del Consorci per al Servei de Prevenció i Extinció d'Incendis i Salvament de la província de València, en virtut de les atribucions conferides en l'article 15 dels estatuts del Consorci i per l'Acord d'aprovació del conveni per l'Assemblea General del Consorci en sessió extraordinària realitzada el 29 de març de 2023.  
Les parts es reconeixen la capacitat legal necessària per a la signatura del present conveni i, a este efecte,  
  
Exposen  
Primer. Que, segons el que disposen els seus estatuts, constituïx l'objecte del Consorci la prestació del servei de prevenció, extinció d'incendis i de salvament, i podrà estendre's la competència del Consorci a altres fins comuns a la totalitat dels seus membres en matèries relacionades amb l'objecte principal del Consorci.  
El Consorci per al Servei de Prevenció, Extinció d'Incendis i Salvament de la Província de València ha intervingut des de 1997 en l'extinció d'incendis forestals, i els seus efectius han pres part activa en estes tasques.  
Segon. Que, segons el que establix l'article 59 de la Llei 13/2010, de protecció civil i gestió d'emergències, modificat per la Llei 4/2017, de creació de l'AVSRE, es crea el Servei de Bombers Forestals dependent de l'AVSRE o la conselleria competent en matèria de protecció civil i gestió d'emergències.  
L'article 1 del Decret 122/2017, de 15 de setembre, del Consell, pel qual s'aprova el Reglament orgànic i funcional de l'AVSRE, establix que correspon a esta la gestió del Servei de Bombers Forestals. En l'apartat 6 de l'article 20 del decret esmentat, s'establix que esta podrà subscriure a este efecte els oportuns convenis de col·laboració per a la realització de les funcions encarregades.  
En l'actualitat, l'AVSRE no disposa de l'estructura necessària per a assumir la gestió ordinària i extraordinària del Servei de Bombers Forestals; per això, a l'empara del que disposa l'article 11.1 de la Llei 40/2015, d'1 d'octubre, de règim jurídic del sector públic, per raons d'eficàcia i absència de mitjans, es proposa dur a terme l'encàrrec de gestió que s'assenyala en clàusula primera.  
Tercer. Que, de conformitat amb el que establix l'article 11 de la Llei 40/2015, d'1 d'octubre, de règim jurídic del sector públic, l'AVSRE i el Consorci per al Servei de Prevenció i Extinció d'Incendis i Salvament de la Província de València acorden les següents  
  
  
Clàusules  
  
Primera. Objecte  
Constituïx l'objecte del present conveni de col·laboració l'encàrrec de gestió al Consorci per al Servei de Prevenció, Extinció d'Incendis i Salvament de la Província de València (d'ara en avant, el Consorci) de les activitats de gestió i direcció operativa i funcional dels mitjans del Servei de Bombers Forestals a la província de València, la titularitat de la qual correspon a l'AVSRE.  
Les activitats objecte d'encàrrec de gestió tindran un caràcter merament material i tècnic, sense que en cap cas la seua realització supose la cessió de la titularitat per part de l'AVSRE ni dels elements substantius del seu exercici, i serà responsabilitat de l'AVSRE dictar tots els actes o resolucions de caràcter jurídic que secunden, o en què s'integren, les activitats materials objecte de l'encàrrec de gestió regulat en este conveni.  
  
Segona. Mitjans d'execució  
Per a la realització de les funcions encarregades, el Consorci disposarà, a part del seu personal tècnic i operatiu, de personal tècnic forestal i de coordinació forestal per a la direcció de les tasques d'extinció d'incendis forestals i per a programar i supervisar totes les activitats diàries dels mitjans del Servei de Bombers Forestals a la seua província, la titularitat de la qual correspon a l'AVSRE.  
Es disposarà del personal de coordinació forestal necessari per a la gestió i supervisió del servei. Cada coordinador o coordinadora forestal tindrà assignades, de manera permanent, un nombre d'unitats de bombers forestals anuals i altres de reforç en la campanya d'estiu, i és la seua responsabilitat el desenvolupament de les funcions que establix la present clàusula.  
El nombre mínim de personal tècnic i personal capatàs coordinador que dedicarà el Consorci es detalla a continuació:  
- De l'1 de gener al 31 de desembre: 3 tècnics o tècniques forestals.  
- De l'1 de gener al 31 de desembre: 10 coordinadors o coordinadores forestals  
- De l'1 de gener al 31 de desembre: 1 coordinador o coordinadora forestal auxiliar  
El personal tècnic forestal tindrà titulació de diplomatura o equivalent, amb una experiència mínima de 24 mesos en treballs d'extinció d'incendis forestals.  
Els coordinadors i les coordinadores forestals tindran la titulació de capatàs forestal, tècnic superior de Recursos Naturals i Paisatgístics o equivalent, amb una experiència mínima de 24 mesos, en coordinació i gestió directa de grups de personal destinats a l'extinció d'incendis forestals.  
En compliment del que disposen l'article 9.2 del text refós de la Llei de l'estatut bàsic de l'empleat públic, aprovat mitjançant el Reial decret legislatiu 5/2015, de 30 d'octubre, i l'article 17.3 de la Llei 4/2021, de 16 d'abril, de la funció pública valenciana, l'exercici de les funcions esmentades no implica la participació directa o indirecta en l'exercici de potestats públiques o salvaguarda d'interessos generals.  
  
El Consorci haurà de respectar els criteris que recull la Instrucció del Ministeri d'Hisenda i Administracions Públiques, de 28 de desembre de 2012, sobre bones pràctiques per a la gestió de les contractacions de serveis i encàrrecs de gestió, a fi d'evitar incórrer en supòsits de cessió il·legal de persones treballadores.  
Les funcions que ha de dur a terme el personal assignat a este encàrrec de gestió seran:  
- Gestionar, organitzar, distribuir i controlar el treball diari del servei de bombers forestals a càrrec seu.  
- Omplir comunicats, butlletes d'estat i altra documentació necessària per al desenvolupament i control del servei, així com elaborar qualsevol informe que els demane el personal responsable del servei.  
- Controlar i inspeccionar la documentació que omplin les persones responsables de les unitats.  
- Vetlar pel compliment de totes les normes en matèria de seguretat i salut en el treball derivades de la legislació vigent de prevenció de riscos laborals.  
- Mantindre la correcta uniformitat de totes les unitats a càrrec seu.  
- Supervisar l'estat dels equips de protecció i de tot el material que, a títol individual, el Consorci els entregue, i, a més, n'hauran de conéixer l'ús i el manteniment correcte.  
- Supervisar i gestionar el bon estat dels vehicles i equips de comunicacions de les unitats a càrrec seu.  
- Supervisar l'ús adequat de les dotacions individuals i col·lectives en relació amb les diferents activitats que cal realitzar.  
- Planificar, organitzar i supervisar les activitats diàries d'entrenament, pràctiques de maneig i manteniment dels equips, eines mecàniques i manuals i equips de comunicacions que realitzen les unitats a càrrec seu.  
- Tutelar les pràctiques especialitzades que realitzen les unitats a càrrec seu.  
- Dirigir les actuacions que els siguen encarregades a les unitats a càrrec seu amb motiu de situacions d'emergència, segons les funcions d'unitats de bombers forestals que establix l'article 60 de la Llei 13/2010 i el Pla especial davant del risc d'incendis forestals.  
- Elaborar els informes de treball sobre les funcions anteriors que se sol·liciten des de l'AVSRE.  
  
Tercera. Despeses de gestió. Finançament de l'encàrrec de gestió. Forma de pagament  
En compensació als serveis i les despeses de gestió per a l'any 2023 que l'encàrrec de gestió comporta, el Consorci percebrà un milió tres-cents quaranta mil euros (1.340.000,00 €).  
L'esmentada quantitat inclou els costos del personal indicat en la clàusula segona, inclosos els mitjans auxiliars d'equipament, manteniment de vehicles i combustible necessaris per al seu transport en les tasques encarregades.  
Esta quantitat se sufragarà a càrrec de la línia T7037000, Encàrrec forestal consorcis de bombers, capítol IV del programa pressupostari 71.01.05.0337.065.26, de l'Agència Valenciana de Seguretat i Resposta a les Emergències, del pressupost de la Generalitat per a l'any 2023.  
  
L'aportació no té naturalesa de subvenció, si bé no podrà ser superior a les despeses derivades de l'execució del conveni, de conformitat amb els principis d'eficiència en l'assignació i utilització dels recursos públics que conté l'article 7 de la Llei orgànica 2/2012, de 27 d'abril, d'estabilitat pressupostària i sostenibilitat financera.  
  
El pagament s'efectuarà mitjançant certificats que seran expedits per l'òrgan competent del Consorci, als quals s'adjuntaran informes del fet que els treballs de direcció i gestió dels recursos del Servei de Bombers Forestals s'han realitzat de conformitat amb els acords. Des de l'AVSRE se certificarà la conformitat per al pagament.  
  
Quarta. Coordinació del present conveni amb altres establits amb el mateix objecte dins de l'àmbit de la Comunitat Valenciana  
L'AVSRE, amb la finalitat d'homogeneïtzar els aspectes relacionats amb les activitats de les unitats de bombers forestals en les tres províncies de la Comunitat, el seu equipament personal i col·lectiu, formació, etc., així com per a poder coordinar la transferència interprovincial d'estos mitjans en actuacions en què es requerisca, establirà els criteris tècnics oportuns.  
El Consorci es compromet a seguir les directrius i criteris d'actuació previstos en el Pla especial davant del risc d'incendis forestals vigent en cada moment i altres plans aplicables davant d'altres emergències.  
  
  
Cinquena. Òrgan mixt de seguiment i control de les actuacions  
Es crearà un òrgan mixt de seguiment i control format per dos representants de l'AVSRE i dos més del Consorci. Les persones representants de l'AVSRE seran nomenades per la persona titular de la direcció, i les del Consorci, per la persona titular de la presidència delegada.  
  
La persona titular de la direcció de l'AVSRE designarà la persona que assumisca la presidència de la comissió i la persona que assumisca la secretaria serà designada per la persona titular de la presidència delegada del Consorci. La presidència de la comissió dirimirà amb el seu vot els empats.  
En la designació dels representants de l'AVSRE en l'esmentada comissió, s'ha de procurar la presència equilibrada de dones i homes, en aplicació del que establix el II Pla d'igualtat de dones i homes de l'Administració de la Generalitat, aprovat per l'Acord del Consell de 10 de març de 2017.  
L'òrgan mixt es denominarà comissió de seguiment i tindrà les funcions següents: supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats, incloent-hi a l'efecte la solució, en primera instància, de les controvèrsies d'interpretació i compliment que puguen plantejar-se.  
Es reunirà almenys una vegada, abans dels dos mesos de la data de finalització del conveni, convocada pel president o presidenta.  
La comissió de seguiment remetrà una còpia de les actes i els informes que elabore a la direcció de l'AVSRE.  
  
Sisena. Vigència  
El present conveni de col·laboració per a l'encàrrec de gestió tindrà eficàcia des de la data de la seua signatura i mantindrà la seua vigència fins al 31 de desembre de 2023. No obstant això, seran imputables al present conveni les despeses realitzades amb anterioritat a la seua formalització, sempre que estiguen degudament justificades i s'hagen realitzat entre l'1 de gener i 30 de novembre de 2023.  
  
Setena. Naturalesa i jurisdicció  
Este conveni té naturalesa administrativa d'acord amb el que establix l'article 11 de la Llei 40/2015, d'1 d'octubre, de règim jurídic del sector públic, i està exclòs de la normativa de contractació del sector públic, de conformitat amb el que disposa l'article 6 de la Llei 9/2017, de 8 de novembre, de contractes del sector públic, pel qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
  
Igualment, no se sotmet al règim que conté el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre per estar inclosos en els negocis exclosos que preveu l'article 5.4 del Decret i, per tant, haurà de seguir les normes específiques per als encàrrecs de gestió i, atés que es financen activitats que resulten de l'encàrrec de gestió, les normes bàsiques en matèria d'estabilitat pressupostària i sostenibilitat financera.  
  
Per a la seua interpretació, s'ajustarà al que establixen l'article 62 de la Llei 7/2011, d'1 d'abril, de serveis de prevenció, extinció d'incendis i salvament de la Comunitat Valenciana, que diu: «1. La Generalitat, d'acord amb el que s'establix en la legislació en matèria de règim local, podrà col·laborar amb les diputacions provincials en la prestació del servei de prevenció, extinció d'incendis i salvament. 2. Esta col·laboració s'establirà a través d'un conveni, que haurà de ser aprovat pel Consell i pel ple de la institució provincial corresponent», la Llei 40/2015, d'1 d'octubre, de règim jurídic del sector públic, i la Llei 40/2015, d'1 d'octubre, de règim jurídic del sector públic.  
L'existència de qualsevol tipus de discrepància entre les parts, en relació amb la interpretació o execució del que establix este conveni de col·laboració, que no s'haja resolt en el si de la comissió de seguiment, es resoldrà d'acord amb el que determinen els jutjats i tribunals de l'ordre jurisdiccional contenciós administratiu.  
  
No obstant això, les parts podran procedir a la resolució del conveni si no s'executa la prestació corresponent a l'exercici i per les causes de resolució que establix la clàusula huitena.  
El present conveni posa fi a la via administrativa d'acord amb el que disposa l'article 114.1.d de la Llei 39/2015, d'1 d'octubre, del procediment administratiu comú de les administracions públiques, i contra este es pot interposar un recurs contenciós administratiu davant de la Sala Contenciosa Administrativa del TSJ de la CV, d'acord amb el que establix l'article 10 de la Llei 29/1998, de 13 de juliol, de la jurisdicció contenciosa administrativa.  
  
Huitena. Extinció  
El conveni podrà ser resolt per les causes següents:  
a) El transcurs del termini de vigència sense haver-se'n acordat la pròrroga.  
b) L'acord unànime de les parts.  
c) L'incompliment de les obligacions i els compromisos assumits per part d'algun dels signants. En este cas, qualsevol de les parts podrà notificar a la part incomplidora un requeriment perquè complisca en un determinat termini les obligacions o els compromisos que es consideren incomplits. Si, transcorregut el termini indicat en el requeriment, persistix l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el conveni. La resolució del conveni per esta causa podrà comportar la indemnització dels perjudicis causats que seran valorats, si és el cas, per la comissió de seguiment i control.  
d) Per decisió judicial declaratòria de la nul·litat del conveni.  
e) Per qualsevol altra causa diferent de les anteriors previstes en el conveni o en altres lleis.  
Si quan concórrega qualsevol de les causes de resolució del conveni hi ha actuacions en curs d'execució, les parts, a proposta de la comissió de seguiment, vigilància i control del conveni, podran acordar la continuació i finalització de les actuacions en curs que consideren oportunes, i establiran un termini improrrogable per a la seua finalització, transcorregut el qual haurà de realitzar-se la liquidació d'estes.  
  
  
Novena. Publicitat  
Es donarà l'oportuna publicitat al present conveni d'acord amb el que disposen l'article 9.1.c i e de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i d'acord amb l'article 11.3, apartat b de la Llei 40/2015, d'1 d'octubre, de règim jurídic del sector públic, i de la Llei 7/1985, de 2 d'abril, de bases de règim local, és preceptiva la seua publicació en el Diari Oficial de la Generalitat Valenciana i en el Butlletí Oficial de la Província.  
  
I es publicarà el text íntegre del conveni una vegada subscrit d'acord amb l'article 3.4 del Decret 105/2017, de 8 de juliol, del Consell, que desplega la Llei 1/2022, de 13 d'abril, de la Generalitat, de transparència i bon govern de la Comunitat Valenciana, en el termini que preveu l'article 12.2 del decret esmentat i en el portal de transparència de la Generalitat.  
  
I, en prova de conformitat, les parts signen el present conveni electrònicament en la data indicada en la signatura.  
  
4 d'octubre de 2023. Per l'Agència Valenciana de Seguretat i Resposta a les Emergències: Elisa María Núñez Sánchez.  
  
29 de setembre de 2023. Pel Consorci per al Servei de Prevenció, Extinció d'Incendis i Salvament de la província de València: Avelino Mascarell Peiró.